KIRJALLINEN KYSYMYS E-2723/02

esittäjä(t): Peter Skinner (PSE)ja Helle Thorning-Schmidt (PSE) komissiolle

(30. syyskuuta 2002)

Aihe: Työntekijöiden suojelemisesta puupölyn syöpää aiheuttaville tekijöille annetun direktiivin 1999/38/EY täytäntöönpano

Pitkän ajan kuluessa tehdyt epidemiologiset tutkimukset ovat toistuvasti osoittaneet, että puunjalostuksen parissa työskentelevillä henkilöillä on muita suurempi riski sairastua syöpään. Varsinkin Lyon Cancer Research Agency (IARC) -tutkimuslaitoksen vuonna 1995 ja 1998 julkistamat tutkimukset sisälsivät todisteita siitä, että senhetkisen tietämyksen perusteella voitiin päätellä ainakin kovapuun pölyn aiheuttavan syöpää. Nykytiedon perusteella myös muita puutyyppejä epäillään karsinogeenisiksi. Äskettäin kemiallisten aineiden työperäisen altistuksen raja-arvoja käsittelevä tiedekomitea (SCOEL) on vahvistanut tämän käsityksen (katso SCOEL/SUM/102B kesäkuu 2002). Asiasta käydyn perusteellisen keskustelun jälkeen neuvosto antoi direktiivin 1999/38/EY(1), jossa kaikki kovapuut luokiteltiin työpaikalla syöpää aiheuttaviksi materiaaleiksi. Työssä tapahtuvan altistumisen raja-arvoksi asetettiin 5 mg/m3.

Yhtäältä, on tunnettua, että direktiivin kohtaamat käytännöt vaihtelevat suuresti eri jäsenvaltioissa. Tämä ei johdu pelkästään raja-arvoja koskevista poliittisista päätöksistä, vaan kyse on myös puupölyn käsittelyyn liittyvistä yleisistä kulttuurieroista. Jäsenvaltioissa asetetut raja-arvot vaihtelevat 1 mg:sta/m3 10 mg:aan/m3.

Toisaalta on myös tunnettua, että useimpia työprosesseja varten on olemassa tehokkaita teknisiä keinoja pölyn vähentämiseksi. Uuden teknologian ansiosta on mahdollista päästä alle 1 mg:n tason melkein kaikkien puunkäsittelyvaiheiden osalta.

Tätä taustaa vasten on selvää, että direktiivin menestyksellinen soveltaminen riippuu pitkälti aiheeseen liittyvän tiedon tehokkaasta jakelusta sekä hyviä käytäntöjä koskevan tiedonvaihdon onnistumisesta.

Tietääkö komissio, mihin toimiin jäsenvaltiot ovat ryhtyneet direktiivin 1999/38/EY panemiseksi täytäntöön?

Yhtyykö komissio näkemykseen, jonka mukaan tarvitaan yhteisön tason ohjelma eri jäsenvaltioiden välisten ennaltaehkäiseviin toimiin liittyvien valtavien erojen tasoittamiseksi?

Millaisia toimia komissio on harkinnut erityisesti pk-yritysten osalta direktiivin asianmukaisen soveltamisen tukemiseksi?

(1) EYVL L 138, 1.6.1999, s. 66.

Anna Diamantopouloun komission puolesta antama vastaus

(30. lokakuuta 2002)

Jäsenvaltioiden on saatettava viimeistään 29. huhtikuuta 2003 voimaan ne lait, asetukset ja hallinnolliset määräykset, jotka ovat välttämättömiä työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta toisen kerran ja sen soveltamisalan laajentamisesta perimän muutoksia aiheuttaviin aineisiin 29 päivänä huhtikuuta 1999 annetun neuvoston direktiivin 1999/38/ETY noudattamiseksi. Niiden on ilmoitettava voimaan saattamisesta välittömästi komissiolle.

Komissio huomautti tiedonannossaan Työn ja yhteiskunnan muutoksiin sopeutuminen: Yhteisön uusi työterveys- ja työturvallisuusstrategia vuosiksi 20022006(1), että vertailuanalyysia ja hyvien toimintatapojen kartoittamista olisi hyödynnettävä, jotta voidaan edistää jäsenvaltioiden toimintatapojen yhdenmukaistamista. Euroopan työllisyysstrategia tarjoaa toimivat puitteet tällaiselle toiminnalle, jota Euroopan sosiaalirahastosta tuetaan. Euroopan työllisyysstrategian suuntaviivan 14 kohdassa c todetaankin, että jäsenvaltioiden on pyrittävä varmistamaan nykyisen työterveys- ja työturvallisuuslainsäädännön parempi soveltaminen työpaikkatasolla vauhdittamalla ja lujittamalla täytäntöönpanoa, antamalla neuvoja yrityksille, erityisesti pienille ja keskisuurille yrityksille, jotta niiden olisi helpompi noudattaa nykyistä lainsäädäntöä, kehittämällä työterveyttä ja työturvallisuutta koskevaa koulutusta sekä edistämällä toimenpiteitä työtapaturmien ja ammattitautien vähentämiseksi perinteisesti riskialttiilla aloilla.

Komissio on lisäksi kyseisessä tiedonannossa ilmoittanut, että se aikoo ehdottaa työllisyyden suuntaviivoihin muutosta, jossa kehotetaan jäsenvaltioita asettamaan määrällisiä tavoitteita työtapaturmien ja ammattitautien vähentämiseksi. Komissio on ilmoittanut myös aikovansa tarkastella nykyisen ohjelmakauden väliarvioinnin yhteydessä Euroopan sosiaalirahaston asemaa turvallisen ja terveen työympäristön edistämisessä. Samalla tavoin voitaisiin tarkastella myös Euroopan aluekehitysrahastoa ja Euroopan maatalouden ohjaus- ja tukirahastoa.

(1) KOM(2002) 118 lopullinen.